సమాచార, ప్రసార మంత్రిత్వ శాఖ
న్యూఢిల్లీలో జరిగే స్వాతంత్ర్య దినోత్సవ వేడుకలకు ప్రత్యేక అతిథులుగా హాజరు కావాలని వివిధ రంగాలకు చెందిన విశిష్ట వ్యక్తులకు ఆహ్వానం
స్వాతంత్య్ర దినోత్సవ వేడుకలకు హాజరుకావాలని శక్తివంతమైన గ్రామాల సర్పంచులు, ఉపాధ్యాయులు, నర్సులు, రైతులు, మత్స్యకారులకు ఆహ్వానం
ఎర్రకోట లోజరిగే స్వాతంత్ర్య దినోత్సవ వేడుకలకు ప్రత్యేక అతిథులుగా హాజరుకానున్న వ్యవసాయం, చేపల పెంపకం మొదలైన రంగాల్లో ఉత్తమ విధానాలు అమలు చేస్తున్న తెలంగాణకు చెందిన పలువురు లబ్ధిదారులు
ఈ ఏడాది ఆగస్టు 15న ఎర్రకోటపై భారత ప్రధాని ఆవిష్కరించే స్వాతంత్ర్య దినోత్సవ పతాకావిష్కరణ కార్యక్రమంలో దేశం వివిధ ప్రాంతాలకు చెందిన దాదాపు 1,800 మంది ప్రత్యేక అతిథులుగా పాల్గొంటారు. భారతదేశానికి స్వాతంత్య్రం వచ్చి ఈ ఏడాది 75 ఏళ్లు పూర్తవుతున్న సందర్భంగా శక్తివంతమైన గ్రామాల సర్పంచులు, ఉపాధ్యాయులు, నర్సులు, రైతులు, మత్స్యకారులు, ఢిల్లీలో సెంట్రల్ విస్టా ప్రాజెక్టు నిర్మాణానికి సహకరించిన కార్మికులు, ఖాదీ రంగ కార్మికులు, జాతీయ అవార్డు పొందిన పాఠశాల ఉపాధ్యాయులు, అమృత్ సరోవర్ ప్రాజెక్టు నిర్మాణంలో పాల్గొన్న సరిహద్దు రహదారుల సంస్థ కార్మికులు, దేశం వివిధ ప్రాంతాల్లో అమలు జరుగుతున్న హర్ ఘర్ జల్ యోజన ప్రాజెక్టుల నిర్మాణంలో పాల్గొంటున్న కార్మికులను ఈ ఏడాది న్యూఢిల్లీలో జరిగే స్వాతంత్ర్య దినోత్సవ వేడుకల్లో తమ జీవిత భాగస్వామితో కలిసి పాల్గోవాలని ప్రభుత్వం ఆహ్వానించింది.
ఈ ఏడాది జరిగే స్వాతంత్ర్య దినోత్సవ వేడుకలకు తమ భార్యలతో కలిసి పాల్గోవాలని తెలంగాణ రాష్ట్రానికి చెందిన పలువురు లబ్ధిదారులకు ఆహ్వానం అందింది. వ్యవసాయం, చేపల పెంపకం తదితర రంగాల్లో ఉత్తమ విధానాలు అనుసరిస్తూ లాభాలు ఆర్జిస్తున్న వారిని ప్రభుత్వం ప్రత్యేక అతిథులుగా ఆహ్వానించింది. కరీంనగర్ కు చెందిన రైతు ప్రగతి రైతు ఉత్పత్తిదారుల పరస్పర సహాయ సహకార సంఘం, కరీంనగర్, ఆదిలాబాద్, నిజామాబాద్ లలో పనిచేస్తున్న భూసంపద ఫార్మ్ ప్రొడ్యూసర్స్ కంపెనీ లిమిటెడ్, హైదరాబాద్ కు చెందిన కేంద్ర మత్స్యకారుల సంక్షేమ సంఘం కు చెందిన లబ్దిదారులకు ఆహ్వానం అందింది.
స్వాతంత్ర్య దినోత్సవ పతాకావిష్కరణ కార్యక్రమంలో పాల్గొనడానికి ఆహ్వానం అందడం పట్ల
కరీంనగర్ కు చెందిన రైతు ప్రగతి రైతు ఉత్పత్తిదారుల పరస్పర సహాయ సహకార సంఘం అధ్యక్షుడు శ్రీ సండ మహేందర్ హర్షం వ్యక్తం చేశారు. మారుమూల ప్రాంతాలకు చెందిన రైతులను గుర్తించడం పట్ల ఆనందం వ్యక్తం చేసిన శ్రీ సండ మహేందర్ తమ ప్రాంత రైతుల సంక్షేమం కోసం మరింత కృషి చేస్తామని అన్నారు. కేంద్ర ప్రభుత్వం నెలకొల్పిన కృషి కృషి విజ్ఞాన కేంద్రం ఈ విజయాన్ని సాధించేందుకు సహకరించిందని శ్రీ సండ మహేందర్ భార్య శ్రీమతి కవిత అన్నారు. తమకు సహకరించిన కేంద్రానికి ఆమె కృతజ్ఞతలు తెలిపారు.
కేంద్ర ప్రభుత్వం అమలు చేస్తున్న పీఎం- కిసాన్ పథకం ద్వారా తాము గత కొన్ని సంవత్సరాలుగా ప్రయోజనం పొందుతున్నామని భూసంపద ఫార్మ్ ప్రొడ్యూసర్స్ కంపెనీ లిమిటెడ్ లబ్ధిదారుడు శ్రీ జూన గణపతిరావు తెలిపారు. ఉత్పత్తి వ్యయ ఖర్చులు అందిస్తున్న పీఎం- కిసాన్ పథకం వ్యవసాయ రంగంలో విప్లవం తీసుకు వచ్చిందన్నారు. వ్యవసాయంలో తమ కృషిని గుర్తించి ఢిల్లీలో స్వాతంత్ర దినోత్సవ వేడుకల్లో పాల్గొనేందుకు ఆహ్వానించిన కేంద్ర ప్రభుత్వానికి శ్రీ గణపతిరావు భార్య శ్రీమతి జూనా కమల కృతజ్ఞతలు తెలిపారు.
కేంద్ర రంగ పథకంగా పీఎం-కిసాన్ పథకం అమలు జరుగుతోంది. కొన్ని మినహాయింపు ప్రమాణాలకు లోబడి దేశవ్యాప్తంగా అన్ని సాగుభూమి రైతు కుటుంబాలకు ఆర్థిక సహాయం అందించడం లక్ష్యంగా పథకం అమలు జరుగుతోంది. ఈ పథకం కింద ఏటా రూ.6,000/- మొత్తాన్ని మూడు సమాన వాయిదాలలో రూ.2,000/- నేరుగా రైతుల ఆధార్ సీడెడ్ బ్యాంకు ఖాతాలకు బదిలీ చేస్తారు
ఆక్వాకల్చర్లో తాము అమలు చేస్తున్న ఉత్తమ విధానాలు, మత్స్యకారుల అభివృద్ధికి కేంద్ర ప్రభుత్వం అందిస్తున్న సహకారాన్ని కేంద్ర మత్స్యకారుల సంక్షేమ సంస్థ, హైదరాబాద్ జాతీయ అధ్యక్షుడు శ్రీ జనార్దన్ గంగపుత్ర వివరించారు. కేంద్ర ప్రభుత్వ పథకాల సహాయంతో సాంప్రదాయ పరికరాల స్థానంలో మెకనైజ్డ్ బోట్లు, అత్యాధునిక పరికరాలను మత్స్యకారులు పొందుతున్నారు. దీని ఫలితంగా ఉత్పత్తి పెరిగి మంచి లాభాలువస్తున్నాయని తెలిపారు. తమకు అందిన ఆహ్వానం పట్ల శ్రీ జనార్దన్ గంగపుత్ర భార్య శ్రీమతి రామశ్రీ సంతోషం వ్యక్తం చేశారు. చేపల ఉత్పత్తులతో వినూత్నంగా వంటకాలుసిద్ధం చేసి రాష్ట్ర వ్యాప్తంగా చేపల స్టాళ్లను ఏర్పాటు చేసి ఆదాయం పొందుతున్నామని వివరించారు.